
1. ábra: Embrionális őssejt [1]

Absztrakt
A dendritikus sejtek (DC-ek), mint hatékony antigén-prezentáló sejtek, kiemelkedő szerepet játszanak az immunrendszer mozgósításában, a természetes és szerzett védelemi rendszerek összehangolt működésének irányításában. A mesenchymális tulajdonságokkal rendelkező őssejtek (MSCl) a humán mesenchymális őssejt kutatások megfelelő modelljei, melyek dendritikus sejtekre gyakorolt immunszuppresszív hatását előzetesen már kimutatták. A jelen szakdolgozatban arra kerestük a választ, hogy a monocita– eredetű dendritikus sejteket együtt tenyésztve, majd külön választva az MSCl sejtektől, milyen mértékű gátlás tapasztalható a dendritikus sejtek fenotípus markereinek kifejeződésében és a citokin termelésben, valamint hogy a gátlás csak az MSCl sejtek jelenlétében vagy azok nélkül hosszú-rövid távon is érvényesül-e.
Kimutattuk, hogy a monocitából differenciáltatott DC-ken citokin koktéllal történő aktiválás hatására fokozódik a CD83 marker expressziója, azonban MSCl sejtekkel történő együtt tenyésztés hatására csökken a kifejeződése. Az aktivált DC-kben magasabb CD1a expressziót tapasztaltunk, mint nyugvó sejteken, ám MSCl sejtek jelenlétében szignifikánsan csökkent a CD1a felszíni marker expressziója, melyet sikeresen bebizonyítottunk. A szeparált és 5 napig külön tenyésztett DC-ken azonban szignifikáns eltérést nem tapasztaltunk CD83 és CD1a esetén sem. A sejtek életképességét megvizsgálva megállapítottuk, hogy a külön választást követően, a napok előre haladtával a sejtek viabilitása nagymértékben lecsökkent. Jelen kísérleteinkben a nem aktiválatlan DC-ek nem termelnek IL-8 citokin, de a gyulladásos citokin koktél hatására expressziója fokozódik. A kokultúra felülúszójában azonban jelentősen magasabb mennyiségű IL-8 volt kimutatható és a külön választott DC-ek is magasabb mennyiségű IL-8 kemokint szekretáltak. 

Eredményeink alapján feltételezzük, hogy a MSCl sejtek általi gátlás a kétféle sejttípus elválasztását követően is fennmarad, azonban a jövőben még számos új kísérletet tervezünk, amelyek során más felszíni markereket, valamint további fehérje szintű és T-sejt proliferációs vizsgálatokat is kívánunk elvégezni.

Rövidítések jegyzéke
	7 AAD
	7- amino -actinomycin D
	7 amino aktinomicin D

	APC
	antigen presenting cell
	antigén bemutató sejt

	CD
	cluster of differentiation
	differenciációs marker

	CXCL
	CXC chemokine ligand
	CXC kemokin ligand

	DC
	dendritic cell
	dendritikus sejt

	DMEM
	Dulbecco’s modified Eagle’s medium
	Dulbecco által módosított Eagle-féle médium

	EDTA
	ethylene diamine tetra acetic acid
	etilén- diamin-tetraecetsav

	ELISA
	enzym-linked immunsorbent assay
	enzim kötött immunszorbens assay

	FACS
	fluorescence activated cell sorter
	áramlási citométer

	FCS
	foetal calf serum
	magzati borjú savó

	FITC
	fluorescein- isotiocyanate
	fluoreszcein- izotiocianát

	GM-CSF
	granulocyte- macrophage colony stimulating factor
	granulocita- monocita kolónai stimuláló faktor

	hESC
	human embryonic stem cell
	humán embrionális őssejt

	HRP
	horseradish peroxidase
	tormaperoxidáz

	HSC
	haematopoetic stem cell
	vérképző (hematopoetikus) őssejt

	IFN-γ
	interferon-γ
	interferon-γ

	IL-
	interleukine
	interleukin

	MACS
	magnetic-activated cell sorting
	mágneses sejtszeparálás

	MSC
	mesenchymal stem/stromal cell
	mesenchymális őssejt/ stroma sejt

	MSC-like cell
	mesenchymal stem cell-like cell
	mesenchymális-szerű őssejt (mesenchymális őssejt-szerű sejt)

	PBMC
	peripherial blood mononuclear cells
	perifériás vér mononukleáris sejtjei

	PGE2
	prostaglandin E2
	prosztaglandin E2

	PE
	phycoerythrin
	fikoeritrin

	PBS
	phosphate buffered saline
	foszfáttal pufferelt sóoldat

	RPM
	revolution per minute
	percenkénti fordulatszám

	TMB
	3,3’, 5,5’ tetramethylbenzidine dihydrochloride
	tetrametil-benzidin

	TNF-(
	tumor necrosis factor-(
	tumor nekrózis faktor (


3. Irodalmi áttekintés

3.1. A dendritikus sejtek eloszlása, típusai
Életünk során szervezetünk számos kórokozóval kerül kapcsolatba (vírusok, baktériumok, gombák) és ezekre a testidegen, sokszor veszélyes mikroorganizmusokra egyedileg eltérő módon reagál. Az ilyen és egyéb káros hatásokkal szemben különböző molekulák, sejtek, védelmező mechanizmusok védik szervezetünket, melyeket együttesen immunrendszernek nevezünk. A dendritikus sejtek (DC-ek) olyan védelmi funkciókat ellátó sokoldalú sejtek, melyek kulcsfontosságú szerepet játszanak mind a veleszületett/természetes immunitás folyamatainak szabályozásában, mind a szerzett/adaptív immunválasz elindításában [2]. 
Az emberi szervezetben csekély számban jelen lévő DC-ek mintegy őrszemként védelmezik testünk azon felületeit, melyek közvetlen kontaktusba kerülnek a külvilággal, potenciális behatolási kaput biztosítva ezzel a kórokozók számára. Szinte minden szövetben megtalálhatóak, összefüggő hálózatokat azonban a bőr, légutak, emésztőrendszer és a nemi szervek belső falát borító nyálkahártya rétegben alkotnak. Mivel a fehérvérsejtek mindössze 1%-át alkotják, korai felfedezésüket követően funkcióik és szerepül az immunválaszban sokáig rejtély maradt, az elmúlt évtizedben azonban számos kutatócsoport foglalkozik tulajdonságaik és terápiás felhasználhatóságuk lehetőségeinek feltárásával.
A DC-ek elkülönítése a monocitáktól/makrofágoktól sokáig nehézkes feladatot jelentett, mivel ezen két sejttípus nagyon sok hasonlóságot mutat. Az elnevezések körül is különbségek adódtak, így kutatók egy csoportja a nomenklatúra egységesítése céljából javaslatot tett a Nemzetközi Immunológiai Társaságok Uniója (International Union of Immunological Societies, IUIS) és az Egészségügyi Világszervezet (World Health Organozation, WHO) együttműködésével, melyet 2008-ban el is fogadtak. Humán viszonylatban jelenleg a vérben keringő DC-eknek 3 fő típusát különíthetjük el: a plazmacitoid CD303+ DC-ket (pDC), és a myeloid DC-ek két típusát: a myeloid CD1c+ és a myeloid CD141+ sejteket [3]. Mindegyik sejttípus a vérképző rendszer kialakításáért felelős hemopoetikus őssejtekből fejlődik, melyek felnőtt korban a csontvelőben találhatók. A lymphoid fejlődési útvonalon létrejövő pDC-ek vírusfertőzés hatására nagy mennyiségben termelnek anti-virális hatású IFN-( és IFN-( citokineket. A myeloid fejlődési útvonal két ágán létrejövő DC-ek vagy a közös monocita- DC myeloid előd alakokból fejlődve a pre-cDC állapoton keresztül alakulnak konvencionális dendritikus sejtekké (cDC) (Langerhans-sejt, vér-és szöveti DC), vagy a vérkeringésben résztvevő monocitákból „veszély jelek” hatására differenciálódnak (gyulladásos monocita eredetű DC).
3.1.1. A dendritikus sejtek in vitro differenciáltatása
A DC kutatásokban jelentős áttörést jelentett a DC-ek in vitro előállítása megfelelő növekedési faktorok és citokinek jelenlétében, mint pl. a CD34+ hemopoetikus progenitor sejtekből GM-CSF és TNF-( jelenlétében [4]. Felhasználhatóságukat nagymértékben megkönnyítette, hogy in vitro körülmények között nem csak e sejtekből, hanem a perifériás vérben megtalálható CD34- előd alakokból és a vérben keringő CD14+ monocitákból is fejlődnek és in vitro is differenciáltathatók DC-ek [5], amit a granulocita-makrofág kolóniastimuláló faktor (GM-CSF) és az IL-4 citokinek jelenléte segít elő [6]. Ebben a differenciációs állapotban ezeket a sejteket még nyugvó DC-eknek tekintjük, melyek további aktiválás hatására (pl. LPS, citokin koktél) aktivált CD83+ DC-ekké alakulnak. Ezek a sejtek morfológiailag nagyfokú hasonlóságot mutatnak a vérben keringő CD83+ DC-ekkel [7], melyet a 2. ábra (Zhou után [6]) szemléltet. Ezen előzetes ismeretek alapján laboratóriumi körülmények között is kellő számú DC-et lehet előállítani, és így funkcionális, biológiai sajátságaik, valamint más sejtekkel való együttműködésük is tanulmányozható. 

2. ábra: A vérben keringő CD14+ monocita (a), frissen izolált dendritikus sejt (b) és a monocitából differenciáltatott CD83+ aktivált dendritikus sejt transzmissziós elektronmikroszkóppal készített képei láthatóak.
Saját előzetes kutatási eredményeink szerint a vér monocitákból gyulladási ingerek hatására kialakult DC-en megjelenő CD1a sejtfelszíni marker alapján további két alpopuláció (CD1a+ és CD1a-) különíthető el, melyek eltérő funkcionális tulajdonságokkal rendelkeznek [8]. A CD1a molekula a CD1 membránproteinek 1-es típusába tartozik, melyet a DC-ek már fejlődésük korai szakaszában is kifejeznek [9]. A saját és kórokozó eredetű lipideket stabilizálva a sejtfelszíni molekula képes aktiválni a CD1 – lipid komplexeket felismerő T-limfocitákat [10]. A CD1a fehérje szerkezete az MHC I molekulákkal mutat hasonlóságot, de peptidek helyett lipidek bemutatását végzi és ennek a membrán fehérjének az expressziója nem függ az sejt érési állapotától [11].
3.1.2.  A dendritikus sejtek aktiválódása, funkciói
Míg a nyugvó DC-k állandó őrjáratot végeznek a perifériás és limfoid szövetek között, fő feladatuk a környezetükben található, különböző oldott és részecske természetű anyagok folyamatos felvétele, eltérő természetű molekulák bekebelezésére szakosodott receptorok segítségével. Ezek a receptorok felismerő funkciójuk mellett a környezet felől érkező veszély szignálok hatására olyan jelátviteli folyamatokat is elindítanak, melyek hatására a sejtek differenciálódnak és/vagy aktiválódnak és funkcióik a kapott jel jellegétől és mértékétől függően megváltoznak. A differenciálódási és aktiválódási folyamat során az érintett sejtekben morfológiai, gén- és fehérje szintű változások egyaránt végbe mennek, és a nyugvó sejtekből hatékony antigén prezentáció sejtek (APC) fejlődnek. A DC-ek aktivációja a CCR7 kemokin receptor megjelenéséhez és a sejteknek a közeli nyirokcsomókba történő vándorlását váltja ki, aminek eredményeként a felvett anyagok, köztük a különböző antigének is kapcsolatba kerülhetnek a T-limfocitákkal. Itt történhet meg a hatékony antigén prezentáló sejtekként működő aktivált DC-ek és a T-sejtes területeken letelepedő naiv T limfociták kölcsönhatása. Az aktiváció során a DC-ek elveszítik fagocitáló képességüket, de migrációs képességük fokozódik. Megváltozik sejtfelszíni markereik kifejeződése is, a sejtfelszíni MHC fehérjék kifejeződése fokozódik és a T-sejt aktivációt elősegítő kostimulátor molekulák, mint pl. a CD40, CD80, CD86 és CD83 is megjelennek a sejtfelszínen. 
Megváltozik az aktivált sejtek citokin termelése is, melyek között a gyulladást elősegítő és a tolerancia fennmaradását biztosító citokinek egyaránt termelődnek, hozzájárulva ezzel az adott antigénre specifikus, szabályozott immunválasz kialakulásához. E folyamatok során az aktivált sejtek pusztulása is bekövetkezhet, melyek felvételében és eltávolításában a DC-ek mellett egyéb fagociták is részt vesznek, miközben hozzájárulnak a tolerancia fenntartásában is. [12].
Sokoldalú működésük révén a DC-ek a természetes és szerzett immunitás fontos szabályozói és jelentősen hozzájárulnak, az immunrendszer ellenőrzött működéséhez.

[image: image7.jpg]



3. ábra: A nyugvó dendritikus sejtek bekebelezik az elpusztuló sejteket és/vagy testidegen anyagokat, ezáltal aktiválódnak, fehérje lebontó képességük fokozódik és a fehérje lebontás során képződő peptidek az MHC molekulák kötőhelyébe illeszkedve bemutatják az antigént a specifikus T-sejt számára [13].
3.2. Őssejtek forrásai, típusai

Őssejteknek nevezzük az önmegújulásra, korlátlan számú és asszimmetrikus osztódásra képes, nem differenciálódott sejteket, melyek az egyedfejlődés korai szakaszában jelennek meg, de kis mennyiségben a felnőtt szervezetben is előfordulnak. Különleges sajátságuk az aszimmetrikus osztódás, melynek eredményeként az egyik létrejövő utódsejt az eredeti őssejttel azonos tulajdonságú, míg a másik valamilyen differenciációs útvonal felé elkötelezett sejt [14]. Ez a különleges mechanizmus az önmegújítás révén gyors sejtutánpótlást és sejt differenciációt is biztosít. 
A magzati kezdeményben kialakuló embrionális őssejtek totipotensek, tehát bármely embrionális vagy extraembrionális szövet (magzatburok) kialakulhat belőlük. A blastocysta (tovább fejlődő embrió) őssejtjei már csak pluripotensek, mivel extraembrionális szövet kialakítására már nem képesek, de még mindhárom csíralemezt és ivarsejteket is képesek létrehozni. Ezen sejteket embrionális őssejteknek nevezzük. A felnőtt szervezetben állandóan elhaló sejtek pótlására, regenerálására életünk végéig szükség van, ezt a szöveti őssejtek biztosítják. Multipotens jellegüket megtartva már részlegesen elkötelezettek valamilyen differenciációs útvonal felé, de még többféle sejttípus létrehozására képesek.  
A felnőtt emberi szervezet fő szöveti őssejt forrása a csontvelő, melyben a hematopoetikus őssejtek (HSC-ek) folyamatosan biztosítják a vérképző rendszer megújulását. A HSC-ek képződését biztosító csonvelői „niche” (mikrokörnyezetet) kialakulását pluripotens mesenchymális eredetű sztróma sejtek biztosítják, ezeket mesenchymális ős- vagy sztróma sejteknek (MSC) nevezik. Szöveti őssejtek kis számban más szövetekből, így hasnyálmirigyből, tüdőből, vérből, szívből, fogpulpából, bőrből, retinából, agyból is izolálhatók. E sejtek felnőtt szervezetből is izolálhatók és kezdetleges differenciációs állapotukból adódóan tumor képző képességük korlátozott. A csontvelő-átültetés során a szöveti őssejteket 25 éve sikeresen alkalmazzák egyes hematológiai tumorok és bizonyos gyermekkori immundeficienciák gyógyítására. . 
3.2.1. A mesenchymális sztrómasejtek jellemzői

A csontvelőben jelen lévő HSC-ek közelében található fibroblaszt morfológiával jellemezhető, a csontvelői sztróma állományának kialakításában fontos szerepet játszó mesenchymális ős- vagy sztrómasejtek (MSC) a csontvelő mellett más szövetekből, így pl. köldökzsinór vérből, zsírszövetből, érfalból is izolálhatók, in vitro körülmények között szaporíthatók és különleges funkcionális sajátságokkal rendelkeznek. Eredetük és multipotens tulajdonságaiknak köszönhetően többféle sejttípussá képesek differenciálódni. 

4. ábra: A mesenchymális őssejtek elsősorban mezodermális eredetű sejtekké/szövetekké differenciálódnak, mint kötőszöveti stroma sejt, porc sejt, zsírsejt, csontsejt [15].

Számuk a csontvelőben 1:105- 1:106 nagyságrendbe becsülhető. Az immunrendszer sejtjeire (B-sejt, T-sejt, NK-sejt, DC) kifejtett immunszuppresszív hatásuk in vitro és in vivo egyaránt bizonyított [16]. 

3.2.2. A mesenchymális tulajdonságokkal rendelkező sztrómasejtek (MSCl) jellemzői 
Az utóbbi években számos kutatócsoport vizsgálta a humán embrionális őssejt (hESC) vonalakból származó, különböző eljárásokkal nyert sejtek tulajdonságait. Ezeket a hESC sejtvonalakból származtatható, különböző irányba differenciáltatott sejtek az őssejt kutatások széles körben alkalmazott modelljei. Jellemzőjük a műanyag felszínhez való kitapadás (adherencia). Az MSCl sejtek és a fluoreszcens fehérjét stabilan expresszáló változatai, mint „feeder” (táplálóréteg) elősegítik, támogatják a hESC-k növekedését. Nem expresszálnak sem embrionális (Oct4, Nanog, ABCG2, PODXL, SSEA4), sem hematopoetikus (CD34, CD45, CD14, CD133, HLA-DR) őssejt markereket, ellenben pozitívak a CD44, CD73, CD90 és CD105 felszíni molekulákra. Elsősorban csont-, porc- és zsírszövetté képesek differenciálódni. Immunszuppresszáló hatással rendelkeznek, következtetésképp a mesenchymális őssejt tulajdonságokkal rendelkező őssejtek a humán mesenchymális őssejt kutatások megfelelő modelljei. Előzetes, kollaborációban végzett kutatásaink során előállítottunk és jellemeztünk fibroblaszt morfológiát mutató, funkcionális sajátságai alapján a MSC-ekhez hasonló tulajdonságokkal rendelkező sejteket, melyeket mesenchymális őssejt-szerű (Mesenchymal Stem Cell Like Cells, MSCl) sejteknek nevezünk [17].
A jelen dolgozatban ezt az előzetesen előállított, fenotípus és funkcionális sajátságaik alapján részletesen jellemzett, MSC tulajdonságokkal rendelkező sejtvonal (MSCl) DC-ekre kifejtett gátló hatását vizsgáltam. 

3.3. Az mesenchymális őssejtek és a dendritikus sejtek kapcsolata
Kutatási adatok támasztják alá, hogy a MSC-ek képesek a DC-ek és a CD14+ monocitából differenciáltatott monocita – eredetű DC-ek (moDC) érését, differenciálódását, funkcióiját képesek gátolni [18]. A gátlás létrejöhet közvetlen sejtkontaktus (5. ábra) [19] és immunszuppresszáló hatású oldott faktorok, mint pl. prosztaglandin E2 (PGE2), tumor növekedési faktor-β (TGF-(), hepatocita növekedési faktor (HGF) közvetítésével [20] (6. ábra). 
Az MSC-ek által termelt IL-6 és az immunfolyamatokat gátló IL-10 citokinek hatására az MSC – DC ko-kultúrákban csökken a DC-ek membránjában az aktivációs markerek (CD40, CD80, CD86) kifejeződése és a DC-ek által termelt pro-inflammatórikus citokinek (IL-12, TNF-() mennyisége, míg fokozódik az IL-10 szekréció [21].

5. ábra: A DC-ek és a mesenchymális sztrómasejtek kapcsolata. A) fáziskontraszt mikroszkóp, B-D) transzmissziós elektron mikroszkóp felvétel. A B) ábrán két DC látható egy MSC-vel kapcslódva, C) és a D) ábrán a direkt kontaktust biztosító „gap junction” figyelhető meg [19].

6. ábra: A mesenchymális sztrómasejtek immunszuppresszív hatását közvetítő mechanizmusok [22].
4. Célkitűzések

A Debreceni Egyetem Immunológiai Intézetének elsődleges kutatási területe a humán dendritikus sejtek sokrétű funkcióinak tanulmányozása. Ennek keretében vizsgáljuk a monocitákból differenciáltatott DC-ek (moDC) általunk előzetesen azonosított al-populációinak (CD1a+ és CD1a-) egyedi fenotípusos és funkcionális sajátságait, gyulladást keltő és toleranciát kiváltó képességét.  A jelen dolgozat keretében arra keresünk választ, hogy az általunk előzetesen jellemzett MSCl sejtek rövid vagy hosszan tartó immunszupresszív hatást fejtenek-e ki a moDC-ekre. Ebből a célból az alábbi vizsgálatokat végeztük el:
1. A moDC-eket az MSCl sejtekkel való 5 napon át tartó együtt tenyésztést követően mágneses sejt szeparálással szétválasztottuk annak érdekében, hogy a moDC-ekre kifejtett gátló hatás időtartamát az MSCl sejtek elvonását követően is vizsgálhassuk.
2. Mivel az aktivált moDC-ek terminálisan differenciált sejtek, különös hangsúlyt fektettünk a szétválasztott sejtek életképességének mértékére és időtartamának ellenőrzésére.  

3. Vizsgáltuk a moDC alpopulációkat jelző CD1a és az aktiváció hatására kifejeződő CD83 sejtfelszíni molekulák expressziójának mértékét a moDC-ek elválasztását követő tenyésztés utáni időszakban.
4. Mértük az MSCl sejtek jelenlétében tenyésztett, aktivált, majd szétválasztott moDC-ek által szekretált IL-8 kemokin szintek változását.

5. Anyagok és módszerek

5.1. A kiindulási vérkészítmény
Az általam elvégzett vizsgálatokhoz egészséges humán donorokból vett vérmintákat, ún. buffy coat (thrombocita- mentesített vér) mintákat használtam, melyet a Debreceni Regionális Vérellátó Központ bocsájtott az Immunológia Intézet rendelkezésére.
5.2. Monocita szeparálás humán vérkészítményből
A monociták szeparálása steril körülmények között (BSC-EN) történt az alábbi protokoll szerint:
1. A vért 1:1 arányban fiziológiás sóoldattal (Salsol, Teva, Debrecen) hígítottuk, majd az előre adagolt 15 ml Ficoll-Plaque –rétegre (Ficoll- PlaqueTM PLUS, GE Healthcare BioSciences AB, Uppsala, Sweden) 30 ml vért adagoltunk, nagyon óvatosan.

2. 2500 RPM-en, 25 ˚C-on, 20 min-ig centrifugáltunk (HERMLE Z 400 K), melynek eredményeképp különböző sűrűségű rétegekben váltak szét a vér alakos elemei. A Ficoll és a plazma réteg határán ún. PBMC (peripheral blood mononuclear cells) gyűrű jött létre.

7. ábra: Sűrűség gradiens centrifugálás Ficoll reagenssel. Az ábrán a centrifugálás előtti és utáni rétegeket láthatjuk, mely fentről lefele haladva a következő: plazma és thrombocita, PBMC gyűrű, Ficoll és granulociták, végül legalul a vörösvérsejtek [23].
3. A PBMC gyűrűt– mely tartalmazza a számunkra fontos monocitákat – körkörös mozdulatokkal egy új centrifugacsőbe pipettáztuk, majd fiziológiás sóoldattal 45 ml-re egészítettük ki.

4. A sejteket 1500 RPM fordulaton, 12 ˚C-on, 10 min-ig centrifugáltuk. 
5. A felülúszót leöntve, a pelleteket 5-5 ml fiziológiás sóoldattal felszuszpendáltuk, majd 45 ml-re egészítettük ki szintén a fent említett oldattal.

6. Ismét lecentrifugáltuk a sejteket: 1500 RPM fordulaton, 12 ˚C-on, 10 min-ig.

7. A felülúszókat leöntve a sejteket 5 ml MACS pufferrel (60g marha szérum albumin - BSA foszfát pufferelt sóoldatban - PBS: 160 g NaCl, 4 g KCl, 54 g Na2HPOx12H2O, 4 g KH2PO4 / 20 liter desztillált víz, pH 7.2) felszuszpendáltuk, összegyűjtöttük őket 1 csőbe és 45 ml-re kiegészítettük MACS pufferrel.

8.  Ebből 10 µl-t kivettünk sejtszámolás céljából. 20 x-os hígítást alkalmaztunk: 10 µl sejthez 90 µl fiziológiás sóoldatot és 100 µl Tripánkék festéket (Trypan Blue solution, SIGMA, Germany) adtunk. A számolást Bürker kamrában végeztük, végül a kapott eredményeket a hígítással korrigáltuk.

9. A sejteket 1500 RPM-en, 10 ˚C-on, 12 min-ig centrifugáltuk, majd a felülúszót leöntöttük. 

10. A számunkra szükséges monociták kinyerése a PBMC gyűrűből a mágneses sejtszeparálás (MACS) módszerével történt (Miltenyi Biotech). 
A korábban megkapott sejtszámhoz viszonyítva 108-on PBMC-hez 10 µl anti- CD14 paramágnesesen jelölt antitestet (CD14 MicroBeads, human, Milteny Biotech, Germany) és 90 µl MACS puffert adtunk, majd a sejteket 30 min-ig, 4 ˚C-on inkubáltuk.
A módszer elvét a 8. ábra szemlélteti.

8. ábra: Az erős mágneses tér hatására a paramágnesesen viselkedő anti -CD14 antitesttel megjelölt monociták fennakadnak a mágneses szemcsék között, majd a mágneses térből kivéve az oszlopot a CD14+ sejtek eluálhatóak [24].

11. Az inkubálás idő lejárta 20 ml MACS puffert adtunk a csőhöz, majd 1500 RPM-en, 10 ˚C-on, 10 min-ig centrifugáltuk a nem kötődött antitestek eltávolítása céljából. 

12. Eközben a sejtszeparáláshoz szükséges oszlopot a Quadro MACS mágneses sejtszeparáló berendezésbe helyeztük és előnedvesítettük 3 x 1ml MACS pufferrel.

 9. ábra: Quadro MACS mágneses sejtszeparátor [25].
13.  A centrifugálás után a sejtekről leöntöttük a felülúszót és a pelletet 500 µl MACS pufferben felszuszpendáltuk és a teljes mennyiséget felvittük az oszlopra. A CD14 specifikus antitesteket kötő CD14 pozitív (CD14+) monociták az oszlopon kitapadnak, ellenben az CD14 negatív (CD14-) egyéb sejtek átfolynak.
14. Ezután az oszlop mosása történt 3 x 3 ml MACS pufferrel.

15. Majd az oszlopot kivettük a mágneses térből és 6 ml MACS pufferrel átmostuk egy centrifugacsőbe, ugyanis ez tartalmazta a számunkra szükséges CD14+ sejteket.
16. A kinyert sejtszuszpenzióból kivettünk 20 µl-t sejszámolás céljából. 10 x-es hígítást alkalmaztunk: a 20 µl sejthez 80 µl fiziológiás sóoldatot és 100 µl Tripánkék festéket adtunk. A számolást Bürker kamrában végeztük, a kapott eredményeket a hígítással korrigáltuk.

17.  A monocitákat végül 1500 RPM-en, 10 ˚C-on, 5 min-ig centrifugáltuk, majd a pelletet 10% FCS-t (PAA,Austria) és 1% Penicillin- Streptomycin (PAA, Austria) tartalmú RPMI médiumban (RPMI 1640 medium with L- glutamine, PAA, Austria) vettük föl. 
5.3. Monocita eredetű dendritikus sejtek (DC) differenciáltatása és aktiválása
A mágneses sejtszeparálás eredményeképp létrejövő monocitákból IL-4 és GM-CSF citokinek jelenlétében in vitro nyugvó DC-k differenciáltathatóak, melyek citokin koktél hozzáadásával aktivált dendritikus sejtekké alakulnak tovább (10. ábra).

1. A monocitákat 2x106/ml sejtsűrűségben RPMI médiumban és 100 ng/ml rekonbináns humán IL-4 (Peprotech EC, UK) és 80 ng/ml GM-CSF (Leucomax; Gentaur Molecular Products, Belgium) citokineket adtunk hozzájuk (0.nap).
2. A 2. napon a médium felét leszívtuk és friss tápfolyadékkal ismét IL-4 és GM-CSF citokineket adtunk a sejtekhez.

3.  Az 5. napra a monocitákból nyugvó dendritikus sejtek differenciálódtak (kb. 106/ml).

Ugyan ezen a napon történt az nyugvó DC-k aktiválás is, mely többféle stimulussal végezhető (pl. LPS, PolyI:C), jelen kísérletben gyulladásos citokin koktélt használtunk (rh citokinek: 80 ng/ml GM-CSF, 5 ng/ml IL-1(, 100 ng/ml  IL-6, 10 ng/ml TNF, 1 (g/ml PGE2) (Peprotech EC, UK).  A folyamatot a 10. ábra mutatja be.
10. ábra: A monocita eredetű dendritikus sejtek in vitro differenciáltatása.

5.4. Az MSC tulajdonságú sejtek (MSCl) tenyésztése és fenntartása
Az MSCl sejtvonalat a DEOEC Immunológia Intézet korraborációs partnere, Prof. Dr. Sarkadi Balázs és munkacsoportja bocsájtotta rendelkezésünkre.

A sejteket folyékony nitrogénben tartották, az kísérlethez fagyasztott állapotban kaptuk. 

1.) A liq. nitrogénből elővéve a fagyasztócsöveket amilyen gyorsan csak tudtuk, felolvasztottuk és előmelegített DMEM médiumban (10% FCS, 1% Penicillin- Streptomycin, 1 g/l L-glutamin)(PAA, Austria) szuszpendáltuk, majd 15 ml-es centrifugacsőbe pipettáztuk.
2.) Kiegészítve DMEM-mel a sejtszuszpenziót, 10 min-ig, 1000 RPM-en, 21 ˚C-on centrifugáltuk.

3.) A felülúszót leöntöttük, majd a pelletet 10 ml DMEM médiumban felszuszpendálva egy T75 sejttenyésztő flaskába pipettáztuk szerológiai pipetta segítségével, majd sejttenyésztés céljából inkubátorba helyeztük (37 ˚C, 5 % CO2).

Amikor a sejtek elérték a kb. 80-90%-os konfluenciát, új T75 tenyésztő flaskába passzáltuk át őket az alábbiak szerint:
1.) A sejteken lévő elhasznált médiumot vákuum segítségével leszívtuk.

2.) PBS-sel mostuk a sejteket, majd szintén vákuum segítségével eltávolítottuk.

3.) 2,5 ml 1x Tripszin- EDTA-t adtunk a sejtekhez, majd a flaskát 2-2,5 min-re 37 ˚C-os inkubátorba helyeztük a MSCl sejtek felválasztásának céljából. Az inkubálási idő végeztével mikroszkópos ellenőrzés következett.
4.) 10 ml DMEM médiumot adtunk a sejtekhez, alaposan szuszpendáltuk és új T75 sejttenyésztő flaskába pipettáztuk át.

5.5. Kevert kultúra (kokultúra) összeállítása és szétszedése 
A dendritikus sejteket MSCl sejtekkel közös kultúrában (kokultúrában) tenyésztettük az alábbiak szerint:

1.) Az MSCl sejtekről vákuum segítségével eltávolítottuk az elhasznált médiumot, majd 3x mostuk előmelegített PBS-sel, melyet szintén leszívtunk.
2.) A sejtek felválasztásának céljából 1x előmelegített Tripszin-EDTA-t adtunk a sejtekhez, majd 2-2,5 min-re inkubátorba helyeztük.

3.) Az inkubálási idő lejártával előmelegített RPMI-ben (10% FCS, 1% Penicillin- Streptomycin) vettük fel a sejteket, majd Bürker- kamra segítségével sejtszámolást végeztünk.

4.) A centrifugálás lejárta után (1500 RPM, 10 min, 21 ˚C) a pelletet RPMI-ben felszuszpendálva 6 lyukú sejttenyésztő plate-re pipettáztuk és a monocita szeparáláskor megkapott sejtszám függvényében 1 lyukhoz 2x106 monocitát adtunk (0.nap). Monocita: őssejt arány 5:1.

5.) A kokultúrát a DC differenciáltatásnak megfelelően kezeltük: a 0. és a 2. napon 100 ng/ml humán rekombináns IL-4 és 80 ng/ml GM-CSF citokineket adtunk hozzájuk.
6.) Az 5. napon citokin koktéllal aktiváltunk.

24 h múlva, a 6. napon történt meg a kokultúra szétválasztása az alábbi protokoll szerint:

1.) A felülúszót előre feliratozott Eppendorf-csőbe szívtuk, majd -20 ˚C-ra helyeztük a későbbi ELISA vizsgálatok céljából.

2.) 300 µl/ lyuk Tripszin- EDTA-t adtunk a sejtekhez, majd 3-4 min-re 37 ˚C-os inkubátorba helyeztük.
3.) Miután mikroszkópban ellenőriztük, hogy felváltak-e a sejtek, 500 µl/lyuk MACS pufferrel átmostuk és alaposan felszuszpendáltuk a sejteket és egy 15 ml-es centrifugacsőben pipettáztuk.

4.) 14 ml-re kiegészítve 1500 RPM-en, 8 min-ig, szobahőmérsékleten centrifugáltuk.

5.) A felülúszót leöntve, a pelletet 500 µl MACS pufferben szuszpendáltuk.

6.) 15 µl CD209-et és 15 µl FcR-blokkolót (MACS Milteny Biotech, Germany) adtunk a sejtekhez, majd sötétben, 20 min-ig, jégen inkubáltuk.
7.)  Az inkubálási idő végeztével 15 ml-re egészítettük a csövet MACS pufferrel és centrifugáltuk: 1500 RPM, 8 min, szobahőmérséklet.
8.) A dendritikus sejtek kinyerése a kokultúrából a mágneses sejtszeparálás (MACS) elve alapján történt (8. ábra). A sejtszeparáláshoz szükséges oszlopot a Quadro MACS mágneses sejtszeparáló berendezésbe helyeztük és előnedvesítettük 3x 1ml MACS pufferrel (9. ábra).
9.) A centrifugálás végén a felülúszót leöntve a pelletet 500 µl MACS pufferben alaposan felszuszpendáltuk és felvittük az oszlopra. Majd a csövet átmostuk 1x1 ml MACS pufferrel és szinten az oszlopra pipettáztuk.

10.) 1x3 ml MACS pufferrel átmostuk az oszlopot. Az oszlopon átfolyó sejtek a kokultúrából származó MSCl sejtek.

11.) Végül az oszlopot kivéve a mágneses térből, 2x3 ml MACS pufferrel átmostuk egy centrifugacsőbe, ugyanis ez tartalmazza a kokultúrából származó dendritikus sejteket.
5.6. A sejtfelszíni molekulák kifejeződésének vizsgálata áramlási citofluorimetriával

A monociták jellemző sejtfelszíni molekulája a CD14, melynek expressziója a DC-vé differenciálódás előre haladtával csökken, azonban ezzel párhuzamosan nő a CD1a kifejeződése a sejtfelszínen. Már az 1. differenciációs napon megtalálható a DC-k felszínén a CD209 (DC-SIGN) is, mely egy C- típusú lektin receptor. Az aktivált DC-k felszínén megjelenik a CD83, mint érési marker.

Arra voltunk kíváncsiak, hogy a kokultúra szétválasztásával megkapott szeparált DC-ket 5 napig tovább tenyésztve milyen mértékben változik a CD1a és CD83 sejtfelszíni markerek expressziója. Ezzel egyetemben vizsgáltuk továbbá a nyugvó és aktivált dendritikus sejtek CD1a és CD 83 kifejeződését is áramlási citofluorometria segítségével.

1.) A sejtszuszpenziókból (nyugvó DC, aktivált DC, szeparált DC) 106 sejtet lecentrifugáltunk (4000 RPM, 5 min), majd a felülúszót leöntve FACS pufferben (0,5% BSA, 0,05% nátrium-azid PBS-ben) felvettük és ismét lecentrifugáltuk (4000 RPM, 5 min)(VWR Micro Star 17).
2.) A felülúszót leöntöttük, a pelletet 100 µl FACS- pufferben felvettük és hozzáadtuk a fikoeritrin (PE) -konjugált egér anti-humán CD83 (BD Pharmingen) és fluoreszcein-izotiocianát (FITC)-konjugált CD1a (Beckton Dickinson – BD - Pharmingen) ellenes antitestet, majd vortex segítségével összekevertük.
3.) Inkubálás következett sötétben: 20 min, 4 oC.
4.) A nem kötődött antitesteket FACS pufferben történő mosással és centrifugálással eltávolítottuk el (4000 RPM, 5 min).
5.) A felülúszót leöntve és alapos vortex-et követve, a sejteket 300 (l 4% paraformaldehid (PFA) oldattal fixáltuk.
 A CD1a, valamint a CD83 expresszió százalékos mértékét áramlási citofluoriméterrel detektáltuk (BD FACSCalibur) és FlowJo szoftver segítségével értékeltük ki.
5.7. Enzim-kötött immunszorbens esszé (ELISA)
Az enzim-kötött immunszorbens esszé (ELISA) felhasználásával a vizsgálandó molekulák fehérjeszinten tanulmányozhatóak. A sejtek által a tápfolyadékba kibocsátott fehérje mennyiségét egy standard sorhoz hasonlítva annak pontos koncentrációja meghatározható. A kapott eredményeket azonos sejtszámra normalizáltuk. A kísérlet során vizsgáltuk a nyugvó, az aktivált, valamint a szeparált DC-k IL-8 termelődését (BD OptEIATM kit).
Az ELISA mérés menete a következő:

1. A mérést megelőző nap a 96 lyukú ELISA lemezre az elfogó antitestet (capture antibody) 250 x hígításban (coating pufferrel hígítva) felpipettáztuk: 100 µl/lyuk, majd a plate-et éjszakára 4˚C-ra helyeztük.
2. Másnap a capture antibody-t leborítva mosás következett: 3 x 200 µl/lyuk PBS- Tweennel (500 ml PBS+ 250 µl Tween).

3. A szabad kötőhelyeket blokkoló folyadékkal (10% fötális borjú szérum (FCS) PBS-ben) 1 h-ig blokkoljuk, szobahőmérsékleten.

4. A standard-ek és a minták (sejt felülúszók) megfelelő hígításainak elkészítése 10% FCS-sel.

5. Az inkubálási idő lejárta utána 3x mostuk a lemez lyukai 200 µl/lyuk PBS- Tween-nel.

6.  A standard-ekből párhuzamos méréseket és felező hígításokat csináltunk (utolsó lyuk: vak).

7. A hígított minták felvétele az előre megtervezett kotta alapján: 100 µl/lyuk.

8. A plate-et 2 h-ig, szobahőmérsékleten inkubáljuk, fénytől védve (alufóliába csomagolva).
9. Az inkubálás lejárta utána 3x mostunk a lemez lyukait 200 (l/lyuk PBS- Tween-nel.

10. Ezután hozzáadtuk a másodlagos antitestet (detection antibody, 250 x hígításban) és az enzimet (Sav-HRP, 250 x hígításban), majd 1 h-ig szobahőmérsékleten inkubáltuk.

11. 15 min-el a mosás előtt elkészítettük a szubsztrát oldatot: 10 ml citrát pufferben (9,25g Na2HPO4+2H2O, 5,35g NaCO3) oldott TMB-tabletta (Sigma- Aldrich, USA).
12. Mosás következett: 7 x 200 µl/lyuk PBS- Tween-nel.

13. A szubsztrát oldathoz 2 µl H2O2-t adtunk és 100 µl/lyuk-at a lyukakba pipettáztunk. 

14. A színreakció megjelenése után az enzimreakciót 50 (l/lyuk 2 normálos (N) H2SO4-gyel állítottuk le.

15. A minták vizsgálni kívánt citokin tartalmával arányos színintenzitásokat ELISA Reader-rel (SynergyTM HT Multi- Detection Microplate Reader), 450 nm hullámhosszon detektáltuk, KC4 szoftver segítségével. A kapott abszorbancia értékek és a standard sor koncentrációinak ismeretében Excell program segítségével meghatároztuk az ismeretlen minták fehérje tartalmát, figyelembe véve a mintahígításokat.
5.8. Statisztikai analízis

A szignifikancia érték meghatározását Excel program segítségével és Student T próba felhasználásával végeztük.
*p < 0.1, **p < 0.05, ***p < 0.001
6. Eredmények
6.1. Monocita eredetű dendritikus sejtek aktiváció hatására bekövetkező fenotípus változások vizsgálata áramlási citofluorometriával

11. ábra: Sejtfelszíni membránfehérjék megjelenésének változása nyugvó (IDC), citokin koktéllal aktivált (MDC) és MSCl sejtekkel együtt tenyésztett (C-DC/F2) dendritikus sejteken (n=6).
 A moDC-ek differenciálódása és aktiválódása során jelentős változások történnek a sejtek felszíni markereinek kifejeződésében. A CD1a membrán fehérje a nyugvó moDC-ek egy részén kifejeződik, míg a CD83 marker megjelenése az aktivált moDC-re jellemző. Korábbi vizsgálataink során bebizonyítottuk, hogy a MSCl sejtek jelenlétében szignifikánsan csökken a CD1a felszíni marker expressziója, melyet a jelen kísérlet eredményei is igazolnak (11. ábra). Jelen eredményeink azt mutatják, hogy a citokin koktéllal történő aktiválás hatására fokozódik az aktivált DC-ek CD83 expressziója, azonban MSCl sejtekkel történő együtt tenyésztés hatására csökken a CD83 kifejeződése. A 6 különböző véradó donortól származó izolált monocitákból nyert DC-ekkel végzett vizsgálatok során tapasztalt változás mértéke a statisztikai szignifikancia szintjét nem érte el.
Munkánk során az MSCl sejtek által kiváltott gátló hatás időbeli tartósságát kívántuk vizsgálni. E célból az együtt tenyésztett moDC és MSCl sejtek szétválasztását követő fenotípusos és funkcionális vizsgálatok elvégzésére alkalmas protokoll kidolgozását és optimalizálását kezdtük el.
6.2. Életképesség vizsgálat 7AAD festéssel 

Előzetes vizsgálatainkban a kevert kultúrában fenntartott moDC és MSCl sejteket a szétválasztás napján, közvetlenül azután használtuk fel a gén- és fehérje szintű vizsgálatainkhoz. Jelen kísérleteinkben először azt vizsgáltuk meg, hogy a pozitív szelekción alapuló mágneses sejtszeparálás után a DC-ek életképessége hogyan változik a szétválasztást követő többnapos tenyésztés után. 7AAD festés segítségével kimutattuk milyen mértékű a tenyészetben a sejtek pusztulása, melyet a 12. ábra szemléltet.
12. ábra: A szétválasztást követően az idő (napok) előre haladtával az MSCl sejtektől mágneses sejtszeparálás segítségével szeparált moDC-ek életképességének követése a 7AAD festődés mértékének áramlási citometriával történő mérésével. 

Eredményeink szerint az 5 napig tartó együtt tenyésztést követően aktivált, majd elválasztott moDC életképessége az ezt követő 1. tenyésztési napon még megtartja életképességét, amennyiben a 7AAD festődés mértéke megközelíteti a szeparálás napján vizsgált sejtekét. Ezt követően 2-3 nappal azonban az életképesség jelentősen csökken és a tenyészetben található sejtek több mint 90%-a elpusztul. Ezt az eredményt úgy értékeltük, hogy a primer moDC-ek ilyen hosszan tartó, több lépéses manipulációt nem viselnek el. Mivel előzetes, más célú vizsgálatainkban igazoltuk, hogy a moDC-ek a 3. tenyésztési napon fenotípus és funkcionális jellemzőik alapján nyugvó moDC-eknek minősülnek, a továbbiakban a sejtek aktiválását az együtt tenyésztés 3. napján fogjuk elvégezni és a 4. napon történik meg a sejtek pozitív szelekciója. Ezzel a módosított protokollal reményeink szerint a sejtek pusztulásának mértéke jelentősen csökkenthető.

6.3. Az együtt tenyésztett moDC – MSCl sejtek szétválasztása után fenntartott moDC-ek CD1a és CD83 expresszió változásának vizsgálata áramlási citofluorometriával
A 6. napon történő sejt elválasztást követően az MSCl általi szuppresszió alól felszabadult élő moDC-ek CD1a és CD83 expresszióját vizsgáltuk áramlási citofluorometria segítségével.  Korábbi adatokból ismeretes, hogy a nyugvó és aktivált moDC-ek CD1a expressziója a tenyésztés folyamán az idő elteltével fokozódik, ezt a spontán expresszió növekedést méréseink során munkacsoportunk is detektálta. A moDC-ek az MSCl sejtek jelenlétben gátolt CD1a expressziót mutattak. Amennyiben a közvetlen sejtkapcsolatokat a szétválasztással megszüntettük, a két eltérő donorból származó moDC-ekkel végzett mérések alapján a sejtek CD1a kifejeződése szignifikáns változást nem eredményezett. Ezek az eredmények arra utalnak, hogy a közvetlen sejtkölcsönhatás hosszan tartó szuppresszív hatást fejt ki a moDC-ekre. Mivel a CD1a sejtfelszíni fehérje kifejeződése különböző donorokból származó moDC-ekben változó, a végleges következtések levonásához további vizsgálatok és statisztikai értékelés szükséges. 

13. ábra: A szeparált sejtek CD1a expressziója szignifikáns változást nem mutatott a kontrollhoz képest.
A sejtfelszíni CD83 molekula expressziója a moDC-ek különböző  ingerek hatására bekövetkező aktiváció után következik be. Erre a célra jelen vizsgálatainkban gyulladásos citokinek és PGE2 keverékét alkalmaztuk. Eredményeink szerint a gyulladásos koktél hatására növekedett a sejtfelszíni CD83 marker kifejeződése. MSCl sejtek jelenlétében a DC-ek CD83 expressziója szignifikánsan nem változott a koktéllal aktivált DC-ekhez képest. Miután a moDC-ket eltávolítottuk a kevert kultúrából, a CD83 expresszió a szeparált sejtek tenyésztését követően sem változott (14. ábra).

14. ábra: A szeparált sejtek CD83 expressziója nem mutatott szignifikáns változást a kontroll mintákhoz képest.
6.4. A sejtkultúra felülúszóban jelen lévő citokinek kimutatása enzim-kötött immunoszorbens esszé (ELISA) módszerrel
Ismert, hogy az aktivált moDC-ek és a MSCl sejtek egyaránt szekretálnak IL-8 kemokint. Jelen kísérleti eredményeink szerint a gyulladásos koktél által kiváltott IL-8 szekréció az aktivált moDC-ekben fokozódik. Az együtt tenyésztett DC-MSCl sejtkultúra felülúszójában nagyobb mennyiségű citokin volt detektálható. A szekretált IL-8 mennyisége a kevert kultúrából származó, elválasztott és külön tenyésztett moDC-ek esetében csökkent a kevert kultúrában detektált értékhez képest, ám ezekben a mintákban szintén magasabb mennyiségű IL-8 volt kimutatható, mint az MSCl sejtek jelenléte nélkül tenyésztett DC-ek esetében. Ennek alapján azt feltételezzük, hogy a MSCl sejtek olyan funkcióbeli változást okoznak a moDC-ekben, amelyek a közvetlen sejtkontaktus megszűnését követően is hatnak a moDC-ekre. Hipotéziseink alátámasztásához további ismétlő és az előzőekben javasolt új protokoll szerint végzett kísérletekre van szükség, amelyeket a közeljövőben tervezünk elvégezni.

15. ábra: A moDC és MSCl sejteket tartalmazó kevert kultúra felülúszójában emelkedett IL-8 szekréciót detektáltunk, a szekréció mértéke a szétválasztást követően csökkent.
7. Megbeszélés
Korábbi vizsgálataink alapján, jelenlegi munkánk arra a kérdésre irányul, hogy a korábban a DC-eken kimutatott MSCl sejtek által okozott immunszupresszív hatás, csak az MSCl sejtek jelenlétében áll-e fenn, vagy a sejtek egymástól történő eltávolítása után is gátlás szenved-e a DC-ek funkciója, fenotípusa, illetve hogy az MSCl sejtek által kifejtett gátlás hosszú vagy rövid ideig áll-e fenn. Ennek érdekében munkacsoportunk egy új protokoll kidolgozásába kezdett, mivel korábbi irodalmi adatok nem álltak rendelkezésünkre a tekintett témában.
Korábbi munkánk során bebizonyítottuk, hogy az MSCl sejtek a BM-MSC-ekhez hasonló gátlást fejtenek ki a DC-ek egyes funkcióira és fenotípusára [17], kísérleteink alapján kijelenthetjük, hogy az MSCl sejtek jelenlétében jelentős mértékben csökken a DC-ek CD1a expressziója, így sérül a sejtek lipid prezentáló képessége [26].
Annak érdekében, hogy megtudjuk a kimutatott gátlás csak az MSCl sejtek közvetlen közelében érvényesül, vagy a DC-ek az MSCl sejtek mellett történő 5 napos tenyésztést követően is gátolt működést mutatnak-e, ezért az 5 napon történő aktiválást követően a 6. napon a DC-eket pozitív szelekcióval kiválasztottuk a MSCl sejtek közül, majd újra tenyésztő lemezre helyeztük a sejteket, friss tápfolyadékba. 
Különös figyelmet fordítottunk a sejtek életképességére a sejtszeparálást követően, mivel a DC-ek életképessége az aktiválást követően csökken a sejtkultúrában. Vizsgálatainkhoz 7AAD festést végeztünk el, mely során láthattuk, hogy a szeparálást követően a normál tenyészetbe helyezett sejtek között folyamatosan növekedett az elpusztult sejtek mennyisége, így már a 2. napon megfestett sejtek több mint 90 %-a elpusztult. A sejtek viabilitása jelentősen csökken az 5 napos tenyésztés utáni mágneses sejtszeparálás, illetve új tenyészetbe helyezést követően, ezért kísérleteinket a jövőben rövidebb (3 napos) tenyésztés mellett tervezzük elvégezni.
Az 7AAD-vel nem festődött, élő sejteket kapuzás segítségével vizsgáltuk. A korábbiakhoz hasonlóan vizsgáltuk a CD1a és CD83 expressziót. 

Az áramlási citofluorimetriával végzett kísérleteinkben 2 donor esetében kimutattuk, hogy a szétválasztást követően sem a sejtek CD1a expressziója, sem a CD83 expressziója nem változott a szétválasztást követően, így az MSCl sejtek közvetlen hatása alól felszabadulva a DC-ek nem expresszálták a CD1a és CD83 sejtfelszíni markert. További kísérletek szükségesek annak érdekében, hogy megbizonyosodjuk a gátlás tartósságáról, a kísérleteket a 3 napos tenyésztési rendszerben a közeljövőben tervezzük elvégezni.
Ezt követően a DC-ek gyulladásos citokin szekretáló képességét vizsgáltuk, ezért ELISA módszerrel detektáltuk a sejtek által kibocsájtott IL-8 mennyiségét a kevert kultúra és a szétválasztott sejtek felülúszójában. A kontrollokban látszik, hogy a nem aktivált DC-ek egyáltalán nem, a gyulladásos citokin koktél hatására azonban termelnek IL-8 kemokint. A kevert kultúra felülúszójában a sejtek együttműködésének köszönhetően jelentősen magasabb mennyiségű IL-8 volt kimutatható, a külön választott DC-ek külön tenyészetbe helyezve az MSCl sejtek jelenléte nélkül is magasabb mennyiségű IL-8 kemokint szekretáltak, mint a kontroll aktivált DC-ek.
Ezen eredmények alapján hipotézisünk, hogy a MSCl sejtek általi gátlás a sejtek elválasztását követően is fennmarad. A jövőben számos új kísérletet tervezünk, amelyek során más felszíni markereket (CD80, CD86), további fehérje szintű (IL-12, IL-6, IL-1β, TNF-α, IL-10, IFN-γ, CXCL-10), illetve T-sejt proliferációs vizsgálatokat kívánunk elvégezni.

8. Irodalomjegyzék
1. Wadman, M. (2009) Still strict on stem cells. Nature, 458 (7241), 950-1

2. Banchereau, J, Briere, F, Caux, C, Davoust, J, Lebecque, S, Liu, YJ, Pulendran, B, Palucka, K (2000) Immunbiology of dendritic cells. Annu. Rev. Immunol., 18, 767-811
3. Ziegler-Heitbrock, L., Ancuta, P., Crowe, S., Dalod, M, Grau, V., Hart, DN., Leenen ,PM., Liu, YJ, MacPherson, G., Randolph, GJ, Scherberich, J,Schmitz, J.,Shortman, K., Sozzani, S., Strobl, H., Zembala, M., Austyn, JM, Lutz, MB. (2010) Nomenclature of monocytes and dendritic cells in blood. Blood, 116 (16), e74-80
4. Caux, C., Dezutter-Dambuyant, C., Schmitt, D., Canchereau, J., (1992) GM-CSF and TNF-( cooperate in the generation of dendritic- Langerhans cells. Nature, 360, 258-61
5. Randolp, GJ., Inaba, K., Robbiani, DF., Steinman, RM., Muller, WA. (1999) Differentiation of Phagocytic Monocytes into Lymph Node Dendritic Cells In Vivo. Immunity, 11 (6), 753-61
6. Zhou, LJ., Tedder, TF. (1996)  CD14+ blood monocytes can differentiate into functionally mature CD83+ dendritic cells. proc. Natl. Acad. Sci., 93 (6), 2588-92
7. Grassi, F., Dezutter- Dambuyant, C., Mcllroy, D., Jacquet, C., Yoneda, K., Amamura, S., Boumsell, L., Schmitt, D., Autran, B., Debré, P., Hosmalin, A. (1998) Monocyte-derived dendritic cells have a phenotype comparable to that of dermal dendritic cells and display ultrastructural granules distinct from Birbeck granules. J Leukoc Biol, 64 (4), 484-93
8. Gogolák P., Rethi B, Szatmári I., Lányi Á., Dezső B., Nagy L., Rajnavölgyi É. (2007) Differentiation of CD1a- and CD1a+ monocyte-derived dendritic cells is biased by lipid environment and PPARgamma. Blood, 109 (2), 643-52
9. Brigl, M., Brenner, MB. (2004) CD1: antigen presentation and T cell function. Annu. Rev. Immunol., 22, 817-90.

10.  Vincent, MS., Gumperz, JE., Brenner, MB. (2003) Understanding the function of CD1-restricted T cells. Nat.Immunol., 4 (6), 517-23
11.  Cao, X., Masahiko, S., van der Wel, N., Lai, J., Rogers, LA., Peters, PJ., Brenner, MB. (2013)  CD1 molecules efficiently present antigen in immature dendritic cells and traffic independently of MHC class II during dendritic cell maturation. J Immunol., 169 (9), 4770-7
12.  Erdei Anna, Sármay Gabriella, Prechl József: Immunológia, Medicina Könyvkiadó Rt., Budapest, 2012
13.  Bevan, MJ. Helping the CD8 (+) T-cell response. Nat. Rev. Immunol., 4 (8), 595-602
14.  Rajnavölgyi Éva (2004/3): Az őssejtek és az immunrendszer, Magyar Tudomány
15.  Uccelli, A., Moretta, L., Pistoia, V. Mesenchymal stem cells in health and disease. Nat. Rev. Immunol., 8 (9), 726-36
16.  Stagg, J. (2007) Immune regulation by mesenchymal stem cells: two sides to the coin. Tissue Antigens, 69 (1), 1-9
17. Varga N., Veréb Z., Rajnavölgyi É.,  Német K., Uher F., Sarkadi B., Apáti Á. (2011) Mesenchymal stem cell like (MSCl) cells generated from human embryonic stem cells support pluripotent cell growth. Biochem Biophys Res Commun., 414 (3), 474-80
18.  Zhang,W., Ge, W., Li, C., You, S., Liao, L., Han, Q., Deng, W., Zhao, RC. (2004) Effects of mesenchymal stem cells on differentiation, maturation, and function of human monocyte-derived dendritic cells. Stem cells Dev., 13 (3), 263-71 
19.  Aldinucci, A., Rizzetto, L., Pieri, L., Nosi, D.,Romagnoli, P., Biagioli, T., Mazzanti, B., Saccardi, R., Beltrame, L., Massacesi, L., Cavalieri, D., Ballerini, C.(2010)  Inhibition of immune synapse by altered dendritic cell actin distribution: a new pathway of mesenchymal stem cell immune regulation. J Immunol., 185 (9), 5102-10
20.  Shi, Y., Su, J., Roberts, Al., Shou, P., Rabson, AB., Ren, G. (2012) How mesenchymal stem cells interact with tissue immune responses. Trends Immunol., 33 (3), 136-43
21.  Liu, WH., Liu, JJ., Wu, J., Zhang, LL., Liu, F., Yin, L., Zhang, MM., Yu, B. (2013) Novel mechanism of inhibition of dendritic cells maturation by mesenchymal stem cells via interleukin-10 and the JAK1/STAT3 signaling pathway. PLoS One, 8 (1), e55487
22.  Kiss Judit, Urbán S. Veronika, Dudics Valéria, Vas Virág, Uher Ferenc: A mesenchymalis őssejtek és az immunrendszer: immunszuppresszió gyógyszerek nélkül? (2008) Orvosi hetilap, 149. évf. 8. sz., 339-346
23.  http://4.bp.blogspot.com/-ZVaWb6X9BDc/UQ4OKxSZlQI/AAAAAAAAAcM/U4kMpEgZmKc/s1600/ficoll.jpg
24.  http://edoc.hu-berlin.de/dissertationen/hajkova-petra-2002-09-16/HTML/chapter3.html
25.  https://www.miltenyibiotec.com/Products-and-Services/MACS-Cell-Separation/Manual-cell-separation.aspx
26.  Jiang, XX., Zhang, Y., Liu, B., Zhang, XS., Wu, Y., Yu, XD., Mao, N. ( 2005) Human mesenchymal stem cells inhibit differentiation and function of monocyte-derived dendritic cells. Blood, 105 (10), 4120-6

 Köszönetnyilvánítás
Köszönetet mondok témavezetőmnek Dr. Rajnavölgyi Éva professzorasszony intézetvezetőnek, hogy lehetőséget biztosított az Immunológia Intézetben a szakdolgozatom eredményes elvégzéséhez és megírásához. Tanácsaival, tapasztalatainak megosztásával nagyban segítette e területen való jártasságomat, szakmai fejlődésemet.
Szívből köszönöm a mindennapokban nyújtott segítséget Bacskai Ildikó Phd hallgatónak és Mázló Anett Molekuláris biológus Msc hallgatónak. Türelemmel, megértéssel fogadtak már az első pillanattól és még barátságosabb légkört teremtve nagyban hozzájárultak a kísérleteim megtervezésében, megszervezésében, kivitelezésében, a szakdolgozatom előre haladásában. Szívből hálás vagyok nekik!
Külön köszönet Debreceni Zsuzsanna laboratóriumi analitikusnak az ELISA vizsgálatokban nyújtott segítségéért, a felmerülő kérdések megválaszolásáért és Nagyné Kovács Erzsébet asszisztensnek a rengeteg hasznos tanácsáért.
Köszönetet mondok az Immunológia Intézetben dolgozó valamennyi munkatársnak a kísérleti munka során felvetődött gyakorlati problémák megoldásában nyújtott segítségükért.

Köszönöm családomnak és barátaimnak, hogy maximálisan támogattak mindenben és toleránsak voltak felém.

Végül, de nem utolsó sorban, őszintén köszönöm Kedvesemnek, Demeter Attilának, aki már nem lehet közöttünk, de odafentről segített, erőt adott a legnehezebb időszakokban is.

